A do të ndryshojë Kuba pas Kastros?
Ekzistojnë shpresat për mundësi ndryshimi për vendin me histori të gjatë shkeljeje të të drejtave të njeriut
Pas vdekjes së 90-vjeçarit Fidel Castro, shumë banorë të ishullit komunist si dhe kubano-amerikanë shikojnë një mundësi për ndryshime. Kuba ka një historik të gjatë prej disa dekadash shkeljesh të të drejtave të njeriut. Festohet në rrugët e Havanës së Vogël. Kubano-amerikanët shpresojnë se vdekja e një njeriu mund t’i japë fund dekadash të tëra shkeljesh të të drejtave të njeriut. Nën regjimin Castro, tre brezave të popullit të Kubës u mungonin pothuajse të gjitha liritë themelore civile dhe politike. Mijëra disidentë u ndëshkuan dhe u burgosën. As me rivendosjen e marrëdhënieve me SHBA-në në vitin 2014 nuk u lehtësuan kufizimet ndaj lirisë. Interneti vazhdon të çensurohet rëndë dhe madje janë shtuar ndalimet e gazetarëve dhe aktivistëve të të drejtave të njeriut. Tashmë do të jetë në dorë të Raul Castros, i cili mori gradualisht kontrollin e ishullit komunist, për të vendosur nëse vdekja e të vëllait do të shënojë edhe fundin e një epoke. Kështu shpresojnë edhe shumë ligjvënës amerikanë që shkruajtën në Twitter pak orë pas vdekjes së Castros. Por, ndryshimi pas vdekjes së Castros mund të ketë një kosto të lartë. Edhe në rrugët e Havanës së Vogël, ekziston vetëdija se fundi i një epoke Castro është vetëm fillimi.